”Ngenten, Pak. Kula kala wau ketemu Bu Tentrem. Ngendikane menawi Pak Lurah betah arto, pinten kemawon ingkang dipun betahaken, Bu Tentrem sampun nyawisaken. Asal Pak Lurah nyetujoni prajanjen ingkang sampun diaturaken dhateng Pak Lurah.” Gendhon meneng sedhela kanggo mangerteni tanggapane Pak Marno. Sawise ngerti yen Pak Marno ketarik karo ature, Gendhon banjur nutugake matur: ”Ngendikane Bu Tentrem, demokrasi samenika demokrasi kapitalis, utawi demokrasi uwang! Dados ingkang kagungan uwang utawi kapital utawi modhal ageng inggih menika ingkang bakal mimpang. Wekdal menika Pak Kabul kalian Pak Bambang sekuthon kangge ngancuraken Pak Marno. Menawi Pak Marno mboten wonten ingkang mbetengi, kalebet masalah dhana, saged ugi badhe kawon kewirangan. Miterat ngendikanipun Bu Tentrem, kanggenipun tiyang ingkang mboten kagungan kapital bandha kathah, ampun cobi-cobi njago Lurah!!”